Dehqonobodda Surxondaryodan kelayotgan yuk mashinasini to‘xtatib, haydovchiga nisbatan talonchilik qilgan 3 yigit ushlandi

Dehqonobodda 3 nafar shaxs surxondaryolik fuqaroni tunadi. Bu haqda “Daryo”ga Dehqonobod IIB boshlig‘i o‘rinbosari Dilshod Mirzayev xabar berdi.

Dilshod Mirzayevning ma’lumot berishicha, dehqonobodlik 25 yoshli A.N. o‘zganing mulkini ochiqdan-ochiq talon-toroj qilish maqsadida tanishlari J.S. va O.J.lar bilan o‘zaro oldindan jinoiy til biriktirib, bir guruhga birlashgan.
2020-yil 21-fevral kuni spirtli ichimlik iste’mol qilib, mo‘may daromad orttirishni ko‘zlagan. Va soat taxminan 23:00 larda tumanning “Yangiqishloq” mahalla fuqarolar yig‘ini hududida Nexia avtomobilida “Termiz—Toshkent” yo‘nalishida harakatlanib ketayotgan Farhod Yusupovning Isuzi avtomashinasini to‘xtatgan. Zo‘ravonlik bilan haydovchiga tegishli, bozor bahosi 300 ming so‘mlik telefon apparati, shaharlararo ruxsat beruvchi yuk xati, 180 ming so‘m miqdordagi naqd pul va 6 dona karam mahsulotini ochiqdan-ochiq talon-toroj qilib, hodisa sodir bo‘lgan joydan yashiringan.
Olib borilgan tezkor tadbirlar davomida ushbu jinoyat fosh etilgan. Jinoyatga qo‘l urgan yoshlarning qilmishi esa mahalla mas’ullari va jamoatchilik bilan muhokama qilingan.

Mazkur holat yuzasidan tuman IIB huzuridagi Tergov bo‘limi tomonidan O‘zbekiston Respublikasi Jinoyat kodeksining 166-moddasi 2-qismi “v” bandi (Talonchilik) bilan jinoyat ishi qo‘zg‘atilgan va gumondor protsessual tartibda ushlangan.
Hozirda dastlabki tergov harakatlari davom etmoqda.